Folketing
2012-05-30

Det synes jeg da er meget enkelt. Det er at sige, at der ikke er mulighed for at arbejde i Danmark, og at vi skal søge nogle begrænsninger, sådan som mange andre lande også har gjort. Sydeuropæiske lande har søgt begrænsninger i forhold til EU, og det synes jeg også at vi skal gøre. Vi burde gøre det under vores formandskab, men der gør statsministeren ingen som helst ting. Østeuropæisk arbejdskraft er et enormt problem. Vi har tidligere angrebet fagbevægelsen for, at den er fuldstændig lad, hvad det angår, hvilket jeg simpelt hen ikke forstår. Nu kommer man så med nogle initiativer her i finansloven, som vi også siger er fine. Vi rakker jo ikke det hele ned. Vi siger, at det er fint. Men det er grotesk, at man først er kommet op på mærkerne nu, hvor det er et kæmpe problem med østeuropæisk arbejdskraft. Det er ved at være for sent, men vi kan søge begrænsninger, hvis vi snakker med det store, almægtige EU om det. Det har flere sydeuropæiske lande gjort, og det er min opfordring til statsministeren, der endnu et stykke tid er formand for EU, at det bør man gøre, for Danmark har et problem. Det er fuldstændig korrekt, og det er da dejligt, at Socialdemokratiet har fået øjnene op for det. Jeg synes, det er fuldstændig urimeligt, at der er danske håndværkere, der går arbejdsløse, men at der florerer masser af østeuropæisk arbejdskraft rundtomkring i landet.